1. EL GÈNERE TEATRAL.

	CARACTERÍSTI-QUES GENERALS
	-El teatre és el gènere literari que integra l’art d’escriure (hi ha un text) amb l’art l’espectacle (hi ha una representació en un escenari); així, el teatre és un gènere mixt que conté dos tipus d’elements: elements literaris i elements dramatúrgics o tècnics.

-El text teatral presenta unes característiques que el distingeixen dels altres gèneres:

-l’obra no és escrita per ser llegida, sinó per ser representada, i cada representació és un acte irrepetible

-el receptor de l’obra no és una persona, sinó un grup: el públic

-el canal no és el llibre, sinó l’espai teatral

-sovint no hi ha descripció de personatges, sinó que se’n coneixen les característiques a mesura que intervenen en l’obra

-inclou molts codis: signes lingüístics i no lingüístics (propis del llenguatge no verbal)

-no hi ha pròpiament un narrador: el punt de vista queda diluït en els personatges

-El text teatral inclou els diàlegs entre els personatges (a vegades pot ser un monòleg: només parla un personatge) i les acotacions (les indicacions que fa l’autor o dramaturg que cal tenir en compte a l’hora de la representació: el moviment i les actituds dels personatges, els decorats, el mobiliari, les llums, els efectes especials, la música...); algun actor pot dirigir-se al públic per introduir-lo a l’obra, explicar-li alguna cosa que passa a altres personatges (s’anomena “apart”), anunciar-li que s’ha acabat la representació... Les acotacions poden ser d’ambient (descriuen l’espai escènic) i de caracterització (descriuen com són els personatges, què fan...).

-Estructura: una obra teatral s’organitza en actes, normalment d’un a tres, segons el temps, el lloc, l’acció, i solen correspondre al plantejament, el nus i el desenllaç; els actes es poden subdividir en escenes, segons les entrades o sortides dels personatges.



	LA INTERPRETACIÓ
	-En la interpretació que fan els actors intervenen el moviment, el to, els gestos, el llenguatge no verbal...:

-Maquillatge: pintures per caracteritzar els actors

-Vestuari

-Gestos: moviments del cos i desplaçaments per l’escenari

-To de veu: modulacions de la veu segons l’instant dramàtic

	ELS ORÍGENS DEL TEATRE
	-El teatre té el seu origen a l’antiga Grècia, quan a les festes de la verema es representaven gestes dels déus i dels personatges més importants.

-Les primeres representacions eren fetes per grups itinerants que actuaven a les places i als carrers. Aquests grups estaven formats per un actor, anomenat protagonista (mot que significava “primer lluitador”), i un cor o grup d’homes que parlaven i cantaven junts, que feien de narrador i explicaven les coses que no es podien representar; posteriorment s’introduí l’antagonista (“el lluitador que s’oposa”), com a segon actor.

-Els actors només podien ser homes i portaven les cares tapades amb màscares: blanques, si representaven personatges femenins, i brunes si els representaven masculins.

-Els primers espais escènics eren molt senzills, com una cabana de fusta, que en grec es diu skhené; els romans en van dir scena, i d’aquí deriva la paraula escena.


2. ELS GÈNERES TEATRALS.

El teatre es pot dividir en tres gèneres bàsics: tragèdia, comèdia i drama.

	TRAGÈDIA
	-És una de les modalitats teatrals més antigues.

-Representa una acció conflictiva seriosa i greu.

-Temes molt diversos (una desgràcia familiar, una guerra, una venjança, una passió amorosa...) presentats amb una gran seriositat i en un to sublim, elevat.

-Estil elevat: el llenguatge que utilitza presenta, en general, fragments d’alt nivell literari, és culte i elaborat.

-Hi solen aparèixer personatges importants.

-Els protagonistes sofreixen conflictes produïts per l’atzar o per forces aparentment misterioses que els condueixen cap a una desgràcia o fatalitat, sense possibilitat de fugir del seu destí.

-Final tràgic, a conseqüència del destí.

	COMÈDIA
	-Estil planer: s’hi utilitza sovint la llengua col·loquial.

-Intenta provocar el riure del públic per mitjà d’exageracions, situacions embolicades, acudits, jocs de paraules...

-El tret característic és la creació d’equívocs, que fan que el públic es diverteixi, i la sorpresa graciosa.

-Personatges quotidians de la societat. Sovint es presenten amb algun defecte o alguna peculiaritat que fa que s’apartin del que és habitual.

-Situacions usuals i força quotidianes, però sovint sorgeixen dificultats i obstacles inesperats.

-Final feliç.

	DRAMA
	-Les situacions solen descriure la realitat històrica i social.

-Es plantegen conflictes reals (familiars, professionals, amorosos...) i de manera realista, amb ambients i personatges quotidians.

-Tractament seriós, però el protagonista no és conduït a la desgràcia de forma inevitable.


Altres gèneres teatrals:

	MELODRAMA
	-És una paròdia de la tragèdia
-Personatges sense profunditat, que solen dividir-se de manera clara en bons i dolents.

-Tracta de commoure amb situacions i sentiments exagerats.

-El final pot ser una desgràcia absoluta o una màxima felicitat.

	TRAGICO-MÈDIA
	-Barreja d’elements de la comèdia i de la tragèdia.

-Combina el llenguatge col·loquial i vulgar amb el retòric i elaborat.

-Apareixen personatges populars i humils al costat de personatges de l’aristocràcia i d’altes jerarquies.

-No té un final tràgic.

	SAINET
	-Obra breu i còmica, en la qual apareixen costums i personatges populars (del poble) i típics.

	TITELLES
	-Els actors i les actrius són substituïts per figures i ninots que algú mou, manipula i fa parlar.

	MIM
	-És el teatre sense paraules: els actors i les actrius donen vida als personatges i desenvolupen l’acció només per mitjà de l’expressió corporal.

	GÈNERES TEATRALS MUSICATS
	-a) Òpera: íntegrament cantada; normalment el tema és tràgic i es basa en la mitologia, en llegendes o en altres obres literàries.

-b) Opereta: combinació del cant amb la recitació; els temes són lleugers i les accions se situen en ambients cortesans i aristocràtics.

-c) Sarsuela: combinació de parts cantades i recitades; els temes tracten dels costums, en to de comèdia, i la música és de caràcter popular.

-d) Revista i vodevil: incorporació del ball i el cant a uns arguments picarescos i “picants” senzills, destinats a l’entreteniment del públic.


3. L’ESCENIFICACIÓ

A. L’ESCENOGRAFIA.

L’escenografia és l’art i la tècnica de muntar l’escena teatral. Inclou tot allò que es fa intervenir per reproduir o crear un ambient determinat.

	L’ESPAI TEATRAL
	-Escenari: lloc on es representa l’obra

-Teló: cortina entre l’escenari i el públic

-Pati de butaques: lloc on se situa el públic

	DECORATS
	Conjunt d’elements que formen el marc i el fons de la representació teatral

	MOBILIARI
	Conjunt de mobles que intervenen en escena

	ATREZZO
	Conjunt d’accessoris i de complements dels decorats, del mobiliari (gerros, quadres...), de la caracterització dels actors i el conjunt d’objectes que aquests fan servir en escena (complements del vestuari, eines, armes, joies, copes, plats i coberts...)

	EFECTES ESPECIALS
	Complements acústics (música, sons...) o visuals (luminotècnia, làser...), amb la finalitat de reforçar la creació d’un ambient i conduir la visió de l’espectador.

	COREOGRA-FIA
	Art de compondre danses, ballets o moviments dels actors i les actrius, i tenir en compte les figures i els passos dels qui han de dansar, sols o en grup, per combinar-ho bé amb la música i els altres elements de l’espectacle.


B. ELS PROFESSIONALS DEL TEATRE.

En la representació del text teatral intervenen diversos professionals:

	ACTORS I ACTRIUS
	Fan realitat els personatges, seguint les acotacions de l’autor i les indicacions del director de l’obra en allò que fa referència als gestos i moviments, la veu... Interpreten un paper.


	DIRECTOR
	Ha de conèixer perfectament l’obra i donar-li una interpretació clara; ha de distribuir els papers i donar instruccions precises als altres professionals: la direcció es considera la creadora de l’espectacle


	ENCARREGATS DE L’ESCENOGRA-FIA
	Escenògraf, atrezzista, il·luminadors, tècnic d’efectes especials 


	TRAMOISTA
	S’encarrega de construir i dirigir les tramoies, és a dir, el conjunt de mitjans mecànics per fer els canvis de decorats i de mobiliari.


	RESPONSABLE DEL VESTUARI
	Ha de saber vestir els personatges de manera adequada, atractiva i suggerent, tenint en compte les instruccions del director i de l’autor.


	APUNTADOR
	Ha d’ajudar els actors i les actrius durant la representació, dient-los en veu baixa els seus papers per si tenen algun oblit.


	MÚSICS
	A vegades i segons l’obra


	OPERARIS
	Fusters, electricistes, pintors..., que segueixen els plànols i les instruccions dels tècnics especialitzats



